## Pravilnik o državnim etalonima

### NN 47/1998 (3.4.1998.), Pravilnik o državnim etalonima

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 8. stavka 2. Zakona o mjeriteljskoj djelatnosti ("Narodne
novine" broj 11/94) ravnatelj Državnog zavoda za normizaciju i mjeriteljstvo
donosi

## **PRAVILNIK**

### **O DRŽAVNIM ETALONIMA**

I. OPĆE ODREDBE

Članak 1.

Ovim se pravilnikom propisuje način ostvarivanja, čuvanja, održavanja,
uporabe, osiguravanja sljedivosti i nadzora državnih etalona te postupak
donošenja rješenja o prihvaćanju etalona za državni etalon.

Članak 2.

Državne etalone ostvaruje, čuva, održava i upotrebljava Državni zavod
za normizaciju i mjeriteljstvo (u daljnjem tekstu: Zavod) te osigurava
njihovu sljedivost na međunarodnoj razini.

Ravnatelj Zavoda može prihvatiti za državni etalon etalon s najboljim
mjeriteljskim značajkama u Republici Hrvatskoj koji je ostvario znanstveni
mjeriteljski laboratorij u skladu s odredbama ovog pravilnika odnosno etalon
koji čuva, održava i upotrebljava znanstveni mjeriteljski laboratorij ili
ovlašteni mjeriteljski laboratorij u skladu s odredbama ovog pravilnika
(u daljnjem tekstu nositelj državnog etalona).

Članak 3.

U Republici Hrvatskoj uspostavljaju se državni etaloni za fizikalne
veličine prema ekonomski opravdanim potrebama hrvatskog gospodarstva, zaštite
života i zdravlja ljudi i životinja, zaštite okoliša i tehničke sigurnosti.

II. OSTVARIVANJE DRŽAVNIH ETALONA

Članak 4.

Ravnatelj Zavoda može prihvatiti za državni etalon etalon koji je ostvario
znanstveni mjeriteljski laboratorij i ako u odgovarajućoj međunarodnoj
međulaboratorijskoj suradnji i razmjeni podataka taj etalon uporedbom s
odgovarajućim etalonom iste ili više razine pokaže da može održavati i
obnavljati fizikalnu veličinu u skladu sa zahtjevima propisanim ovim pravilnikom.

III. ČUVANJE, UPORABA I ODRŽAVANJE DRŽAVNIH ETALONA

Članak 5.

Nositelj državnog etalona mora čuvati i održavati državni etalon i pomoćne
uređaje sukladno normi HRN EN45001, prema priručniku kakvoće sukladno normi
HRN EN45001 i prema zahtjevima propisanim ovim pravilnikom.

Članak 6.

Nositelj državnog etalona smije upotrebljavati državni etalon samo za:

1. održavanje mjerne sljedivosti etalona

2. prenošenje vrijednosti fizikalne veličine na etalone niže razine

3. međulaboratorijske usporedbe etalona

4. znanstvena istraživanja u međunarodnim i državnim znanstvenim projektima.

U smislu stavka 1. ovog članka državne etalone smiju upotrebljavati
samo djelatnici navedeni u rješenju kojim je utvrđen državni etalon.

IV. OSIGURAVANJE SLJEDIVOSTI DRŽAVNIH ETALONA

Članak 7.

Nositelj državnog etalona mora osiguravati sljedivost državnog etalona
prema međunarodnom etalonu više razine i/ili u međunarodnim usporedbenim
mjerenjima na primjerenim razinama mjernih nesigurnosti kojima se dokazuju
mjeriteljske značajke etalona i valjanost procjene mjerne nesigurnosti
za prenošene vrijednosti fizikalne veličine na etalone niže razine.

V. POSTUPAK DONOŠENJA RJEŠENJA O PRIHVAĆANJU ETALONA ZA DRŽAVNI
ETALON

Članak 8.

Prijave za priznavanje etalona za državni etalon prikupljaju se na temelju
javnog natječaja kojeg objavljuje Zavod.

Na temelju ocjene mjeriteljske kakvoće etalona, sustava kakvoće laboratorija,
stručne osposobljenosti djelatnika laboratorija i zaključivanja ugovora
o održavanju, čuvanju i uporabi državnog etalona ravnatelj Zavoda donosi
rješenje kojim utvrđuje državni etalon.

Članak 9.

Ravnatelj Zavoda može prihvatiti za državni etalon etalon koji je ostvario,
odnosno koji čuva i održava znanstveni mjeriteljski laboratorij ako taj
laboratorij ima ovlaštenje za umjeravanje etalona za traženu fizikalnu
veličinu i ako laboratorij:

1. ima sljedivost etalona prema etalonu veće mjeriteljske kakvoće ili
ako se radi o primarnom etalonu, ima objavljene rezultate međulaboratorijskih
usporedbi kojima se dokazuju mjeriteljske značajke etalona i valjanost
procjene mjerne nesigurnosti

2. s tim etalonom ima međunarodnu međulaboratorijsku usporedbu s kojom
dokazuje mjeriteljske značajke etalona i valjanost procjene mjerne nesigurnosti

3. ima uspostavljen sustav kakvoće u skladu s normom HRN EN 45001

4. ima stalno zaposlenog najmanje jednog djelatnika sa znanstvenim zvanjem
ili ekvivalentno znanstveno-nastavno zvanje i koji ima objavljene znanstvene
i stručne radove iz područja ostvarivanja etalona za traženu mjernu jedinicu
ili iz područja ostvarivanja sljedivosti mjernih rezultata za tu mjernu
jedinicu.

Članak 10.

Ravnatelj Zavoda može prihvatiti za državni etalon etalon koji čuva
i održava ovlašteni mjeriteljski laboratorij ako taj laboratorij ima ovlaštenje
za umjeravanje etalona prema normi HRN EN 45001 za traženu fizikalnu veličinu
uz potvrđenu i zahtijevanu mjernu nesigurnost, te ako ispunjava i druge
uvjete prema odredbama ovog pravilnika.

Članak 11.

Ravnatelj Zavoda može privremeno prihvatiti za državni etalon etalon
koji čuva i održava laboratorij koji nema ovlaštenje iz članka 9. odnosno
članka 10. ovog pravilnika, ako je pokrenut postupak ovlašćivanja prema
normi HRN EN 45001 za traženu fizikalnu veličinu uz zahtijevanu mjernu
nesigurnost, te ako ispunjava i druge uvjete za dobivanje tog ovlaštenja.

U rješenju kojim ravnatelj Zavoda privremeno utvrđuje etalon iz stavka
1. ovog članka za državni etalon, određuje se rok u kojem je laboratorij
dužan pridobiti ovlaštenje.

Članak 12.

Nositelj državnog etalona treba u skladu sa svojim mogućnostima:

1. aktivno pratiti stanje u području fizikalne veličine državnog etalona
i predlagati potrebna poboljšanja metoda mjerenja te fizikalne veličine

2. sudjelovati u međunarodnim međulaboratorijskim usporedbama i međunarodnim
mjeriteljskim projektima

3. sudjelovati u pripremama normi i propisa koji su u području fizikalne
veličine državnog etalona.

VI. UGOVOR

Članak 13.

Ravnatelj Zavoda prije proglašenja državnog etalona zaključuje s eventualnim
nositeljem državnog etalona ugovor koji sadržava najmanje ovo:

1. način i uvjete sufinanciranja čuvanja, održavanja i uporabe državnog
etalona

2. vlasničke odnose glede opreme ako istu sufinancira Zavod

3. osiguranje državnog etalona

4. način izvješćivanja Zavoda o obavljanju poslova u svezi s državnim
etalonom i ispunjavanju obveza propisanih ovim pravilnikom te eventualnim
promjenama u svezi obavljanja tih poslova

5. popis djelatnika iz članka 6. stavka 2. ovog pravilnika te imena
voditelja laboratorija i njegovog zamjenika.

VII. NADZOR OBAVLJANJA POSLOVA U SVEZI S DRŽAVNIM ETALONIMA

Članak 14.

Zavod nadzire nositelje državnog etalona u svezi zakonite i stručne
uporabe, čuvanja i održavanja državnih etalona.

Ako se nadzorom utvrdi da nositelj državnog etalona ne upotrebljava,
ne čuva i ne održava državni etalon zakonito i stručno i u skladu s ugovorom
iz članka 13. ovog pravilnika ravnatelj Zavoda može odrediti rok za otklanjanje
utvrđene nepravilnosti ili donijeti privremeno ili trajno rješenje kojim
će se privremeno ili trajno utvrditi da takav etalon nije više državni
etalon i privremeno ili trajno prekinuti sufinanciranje iz ugovora iz članka
13. ovog pravilnika.

VIII. ZAVRŠNA ODREDBA

Članak 15.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/98-04/2
Urbroj: 558-03/1-98-1
Zagreb, 30. ožujka 1998.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 47/1998-591